
Către

   Biroul  permanent al camerei deputaţilor
Vă înaintăm, alăturat, raportul comun asupra propunerii legislative privind transformarea cazărmilor dezafectate ale Ministerului Apărării Naţionale în locuinţe sociale, pentru tineret, locuinţe pentru chiriaşii evacuaţi din casele naţionalizate, şcoli şi grădiniţe, trimisă Comisiei pentru administraţie publică, amenajarea teritoriului şi echilibru ecologic şi Comisiei pentru apărare, ordine publică şi siguranţă naţională pentru  examinare pe fond, cu adresa nr. Pl.x 572 din 24 septembrie 2008.
	PREŞEDINTE,

	 PREŞEDINTE,



	SULFINA BARBU

	     COSTICĂ CANACHEU


	COMISIA PENTRU ADMINISTRAŢIE PUBLICĂ, AMENAJAREA TERITORIULUI ŞI ECHILIBRU ECOLOGIC
	COMISIA PENTRU APĂRARE, ORDINE PUBLICĂ ŞI SIGURANŢĂ NAŢIONALĂ


	Bucureşti,
	4.03.2009
	
	
	

	Nr.
	26/2938
	
	Nr.
	32/651/2008


R A P O R T      C O M U N
asupra propunerii legislative privind transformarea cazărmilor dezafectate ale Ministerului Apărării Naţionale în locuinţe sociale, pentru tineret, locuinţe pentru chiriaşii evacuaţi din casele naţionalizate, şcoli şi grădiniţe

În conformitate cu prevederile art.95 din Regulamentul Camerei Deputaţilor, republicat, Comisia pentru administraţie publică, amenajarea teritoriului şi echilibru ecologic şi Comisia pentru apărare, ordine publică şi siguranţă naţională au fost sesizate, prin adresa nr. Pl.x 572 din 24 septembrie 2008, cu dezbaterea pe fond în procedură obişnuită, a propunerii legislative privind transformarea cazărmilor dezafectate ale Ministerului Apărării Naţionale în locuinţe sociale, pentru tineret, locuinţe pentru chiriaşii evacuaţi din casele naţionalizate, şcoli şi grădiniţe.
La întocmirea prezentului raport Comisiile au  avut în vedere:

· avizul favorabil al Consiliului Legislativ (nr.427/10.04.2008)
· avizul negativ al Comisiei juridice, de disciplină şi imunităţi (nr.PL.572/27.01.2009)

· punctul de vedere negativ al Guvernului (nr. 101,264/12.02.2009)

Propunerea legislativă are ca obiect de reglementare transformarea cazărmilor şi utilităţilor, dezafectate ale Ministerului Apărării Naţionale în locuinţe sociale pentru tineret şi chiriaşii evacuaţi din casele naţionalizate, precum şi sedii pentru şcoli şi grădiniţe.

Comisiile propun Plenului Camerei Deputaţilor respingerea  propunerii legislative din următoarele considerente: potrivit Legii nr.346/2006 privind organizarea şi funcţionarea Ministerului Apărării, această instituţie administrează bunurile din domeniul public sau privat al statului aflate în patrimoniul său, putând să le concesioneze, să le închirieze ori să le valorifice, în funcţie de regimul lor juridic, în condiţiile legislaţiei în vigoare.


Trecerea unor imobile din administrarea Ministerului Apărării Naţionale către autorităţile administraţiei publice locale se poate desfăşura, ca şi în prezent, în condiţiile Legii nr.213/1998 privind proprietatea publică şi regimul juridic al acesteia, cu modificările şi completările ulterioare, la cererea acestora, prin analizarea fiecărui caz în parte, ţinându-se cont că nu toate cazărmile disponibile se pretează la transformările propuse, fiind situate în comune sau în extravilanul unităţilor administrativ-teritoriale, sub formă de poligoane de tragere, tancodromuri, noduri radiotehnice etc.

De asemenea, nu sunt precizate sursele financiare necesare aplicării măsurilor propuse, încălcându-se astfel dispoziţia art.138 alin.(5) din Constituţia României, care prevede că: „Nici o cheltuială bugetară nu poate fi aprobată fără stabilirea sursei de finanţare.”
Propunerea legislativă face parte din categoria legilor ordinare, conform prevederilor art.73 alin.(1) din Constituţia României, republicată.
În conformitate cu prevederile art.61 şi 63 din Regulamentul Camerei Deputaţilor, republicat, membrii celor două comisii sesizate în fond au examinat propunerea legislativă în şedinţe separate, în data de 3 februarie 2009 – Comisia pentru apărare, ordine publică şi siguranţă naţională, respectiv, 3 martie 2009 - Comisia pentru administraţie publică, amenajarea teritoriului şi echilibru ecologic.

La lucrări au fost prezenţi, în calitate de invitaţi, în conformitate cu art.54 şi 55 din Regulamentul Camerei Deputaţilor, republicat:
· Dan Tătaru – secretar de stat, Ministerul Apărării Naţionale

· Gheorghe Mocanu – consilier juridic, Ministerul Apărării Naţionale

· Mădălina Cioiulescu - consilier juridic, Ministerul Apărării Naţionale

· Aurora Hidec – consilier juridic, Ministerul Apărării Naţionale

La dezbateri au fost prezenţi 25 deputaţi, din totalul de 31 membri ai Comisiei pentru administraţie publică, amenajarea teritoriului şi echilibru ecologic şi 22 deputaţi, din totalul de 24 membri ai Comisiei pentru apărare, ordine publică şi siguranţă naţională.
Raportul comun de respingere a fost adoptat cu majoritate de voturi (4 voturi împotrivă).
Propunerea legislativă a fost respinsă de Senat în şedinţa din 16 septembrie 2008.
Camera Deputaţilor este Cameră decizională potrivit prevederilor art.75 din Constituţia României şi ale art.92 din Regulamentul Camerei Deputaţilor. 

	PREŞEDINTE,
	PREŞEDINTE,

	Sulfina BARBU
	Costică CANACHEU

	
	

	SECRETAR,
	SECRETAR,

	Mihai Cristian APOSTOLACHE
	Eugen BĂDĂLAN


Consilier, Daria Cotoc 










Expert, Roxana Feraru

